শুধু চলচ্চিত্র প্রদর্শনী, ফিল্ম ইনস্টিটিউট স্থাপন বা চলচ্চিত্র-বিষয়ক স্পেশালাইজড গ্রন্থাগার প্রতিষ্ঠা নয়, পূর্ব পাকিস্তান পর্বে চলচ্চিত্র সংসদ কর্তৃক চলচ্চিত্র সংক্রান্ত পত্রিকাও প্রকাশিত হয়। ১৯৭০ সাল পর্যন্ত SEQUENCE-এর তিনটি এবং ধ্রুপদীর দুটি সংখ্যা প্রকাশিত হয়। এসব সংখ্যায় চলচ্চিত্রকলার নানা বিষয় স্থান পায়। দেশি-বিদেশি ধ্রুপদী চলচ্চিত্রের সমালোচনা, শিল্প-চলচ্চিত্র নির্মাতাদের ওপর রচনা, চলচ্চিত্রের নন্দনতত্ত্ব, প্রামাণ্য চলচ্চিত্র সংক্রান্ত রচনা, ভিনদেশের চলচ্চিত্র নিয়ে লেখা, দেশ-বিদেশের চলচ্চিত্র সংসদ আন্দোলনের গতি-প্রকৃতি নিয়ে আলোচনা, চলচ্চিত্রকলার সঙ্গে অন্যান্য শিল্প-আঙ্গিকের সম্পর্ক নিয়ে রচিত প্রবন্ধ-নিবন্ধ, চলচ্চিত্র-বিষয়ক পুস্তক-সমালোচনা, চলচ্চিত্র ও চলচ্চিত্রকারদের নিয়ে রচিত ইংরেজি প্রবন্ধ-সাক্ষাৎকারের অনুবাদ, সেন্সর প্রথা প্রভৃতি বিষয় উল্লিখিত সংখ্যাগুলোতে প্রকাশিত হয়েছে। এর ফলে পূর্ব পাকিস্তান পর্বে চলচ্চিত্র-সাহিত্যের যেমন চর্চা শুরু হয়েছিল, তেমনি দর্শক ও চলচ্চিত্রে উৎসাহীজনদের মধ্যে চলচ্চিত্রবোধেরও বিস্তার ঘটেছিল। ওই সময় ধ্রুপদীর প্রথম সংকলনের অন্যতম সম্পাদক, চলচ্চিত্র সংসদকর্মী ও চলচ্চিত্র-বিষয়ক প্রবন্ধ রচয়িতা জামাল খান তাঁর এক লেখায় যা বলেছিলেন তা থেকে ১৯৭০ পর্যন্ত চলচ্চিত্রবোধের বিস্তারের দিকটি স্পষ্ট হয়। তিনি বলেছেন, ‘ঢাকায় চলচ্চিত্র সংসদ সক্রিয়। সংসদের চলচ্চিত্রান্দোলন ধীরে ধীরে, খুব সীমাবদ্ধ আকারে হলেও, একটি রূপ লাভ করেছে। চলচ্চিত্র প্রদর্শনী, আলোচনা সভা, চলচ্চিত্র পত্রিকাগুণে সংসদভুক্ত ও বহির্ভূত বোদ্ধা ও আগ্রহীদের মধ্যে চলচ্চিত্রবোধের বিস্তার হয়।’১১